Ing. **Juraj Henter** (\* 8. december 1928, Nové Zámky – † 1. október 2014, Bratislava) bol slovenský džezový hudobník. Spolu s Karolom Ondreičkom boli považovaní za „otcov" slovenského džezu. Venoval sa vtedajším moderným štýlom ako Cool a Bop a mal zásadný vplyv na džezovú hudbu u nás. Aj keď na druhú stranu; tie pravé piliere nášho džezu sú postavené až v rokoch 80.

Životopis
---------

Ako mnohí slovenskí džezmeni, aj on vyštudoval Stavebnú fakultu v Bratislave. Začínal v amatérskych a študentských skupinách ako samouk, s hudobnou orientáciou na populárnu hudbu a jazz. Dva mesiace pôsobil v Orchestri Gustava Broma (rok 1953) a potom prešiel do Orchestra Jána Siváčka na dlhých päť rokov (do roku 1958). Hranie v tomto orchestri má pre Hentera zásadný význam pre jeho ďalšie formovanie jeho hudobného výrazu.

Popri tomto hraniu v roku 1954 zakladá Henter a Jelšovský Combo z členov Siváčkovho orchestra (Juraj Henter – tenorsaxofón, Jozef Jelšovský – trúbka, Karol Ondreička – gitara, J. Štefanovič – klavír, Z. Eliška – basgitara, J. Bauer – bicie nástroje), ktoré sa ako prvé na Slovensku špecializovalo na moderný jazz - bebop a cool jazz. Na škodu veci však je, že hudba Comba nie je nikde na žiadnom nosiči zaznamenaná, avšak jeho pôsobenie malo zásadný a veľký význam na ďalší vývoj slovenského jazzu (vplyv na mladšiu nastupujúcu generáciu hudobníkov).

Po rozpadnutí Orchestra Jána Siváčka v roku 1958 následne nastupuje do Orchestra Jaroslava Leifera (1959 – 1962) a v týchto časoch bol Juraj Henter považovaný vo vtedajšom Československu za najlepšieho hráča na tenorsaxofón. Takisto pôsobil aj v Bratislavskom štúdiu, ktoré viedol Braňo Hronec a bolo zamerané na mainstream (1961 – 1963). Neskoršie bol členom formácie Combo 4, ktorú založil a viedol skladateľ a gitarista Karol Ondreička (1966 – 1967) a s touto skupinou nahral v Československom rozhlase v Bratislave aj niekoľko nahrávok.

V 70-tych rokoch sa Juraj Henter orientoval najmä na populárnu hudbu, ale v ďalšom desaťročí sa opäť vracia k džezovej hudbe. V roku 1981 bol zakladajúcim členom Bratislavského Big Bandu, ktorý sa orientoval na swing a už o rok neskoršie vystúpil na festivale Bratislavské jazzové dni 1982. Neskoršie to bolo na spomínanom festivale ešte v rokoch 1987 a 1989, na Medzinárodnom Československom jazzovom festivale 1984 v Karlových Varoch, na Slovenskom jazzovom festivale v Žiline v roku 1986, kde získal Cenu za najlepší sólistický výkon na festivale (ako sólista skupiny M Kvintet). V roku 1987 nastupuje Henter do novovznikajúceho Kvinteta Jána Hajnala s ktorým vystupuje na festivale Bratislavské jazzové dni 1987. Hrá tu spoločne s mladými hudobníkmi – Juraj Bartoš, Juraj Kalász – post bopové štandardy od autorov ako: Charlie Parker, Dizzy Gillespie, Tadd Dameron, ... Po festivale už viac kvinteto neúčinkovalo, ale bolo impulzom pre vznik ďalších mladých formácií.

Juraj Henter v 1992 zakladá formáciu Evergreen-4, ktorá sa orientuje na swingové skladby i piesne. O rok neskoršie, od roku 1995, bol členom Orchestra Gustava Broma už pod vedením Vlada Valoviča a s ktorým vystupuje na festivale Bratislavské jazzové dni 1996. V tom istom roku nastupuje do Big Bandu Vojenského umeleckého súboru. Odvtedy sa prevažne venoval príležitostnému hraniu v malých obsadeniach na súkromných akciách.

Diskografia
-----------

* Orchester Jána Siváčka: Ty nie si môj typ / Dosť a dosť – 1954, SP – Supraphon

1. Ty nie si môj typ – Ján Siváček, Gabriela Hermélyová – spev
2. Dosť a dosť – P. Zelenay, Zuzana Lonská – spev

Ocenenia
--------

* Slovenský jazzový festival Žilina 1986 za najlepší sólistický výkon

Prehľad v rokoch
----------------

* 1948 – 1955 – Stavebná fakulta SVŠT Bratislava, hudobný samouk
* 40. roky – člen amatérskych skupín zameraných na jazz a populárnu hudbu
* 1947 – 1949 – člen Orchestra bratislavských vysokoškolákov
* 1953 – dvojmesačné pôsobenie v Orchestri Gustava Broma
* 1953 – 1958 – člen Orchestra Jána Siváčka
* 1954 – vznik Comba pozostávajúceho z členov Siváčkovho orchestra (Juraj Henter, Jozef Jelšovský – trúbka, Karol Ondreička – gitara, J. Štefanovič – klavír, Zdeněk Eliška – basgitara, J. Bauer – bicie), ktoré sa ako prvé na Slovensku špecializovalo na moderný jazz (be bop, cool jazz)
* 1959 – 1962 – člen Orchestra Jaroslava Laifera
* 1961 – 1963 – pôsobenie v Bratislavskom štúdiu Braňa Hronca zameraného na mainstream
* 1966 – 1967 – člen Comba 4 Karola Ondreičku, realizácia rozhlasových nahrávok
* 70. roky – orientácia na populárnu hudbu
* 80. roky – návrat k jazzu
* 1985 – účinkovanie v televíznej relácii *Hudobné štúdio M* venovanej spomienke na Bratislavské štúdio
* 1986 – sólista skupiny M Kvintet; člen Bratislavského Big Bandu
* 1992 – založil skupinu Evergreen-4 so swingovou orientáciou (I. Ťažký – kontrabas, D. Henčiar – bicie, Gabo Jonáš, Pavol Bodnár, Alois Bouda, Ján Hajnal – klavír, Ria Hajnalová – spev)
* 1993 – 1995 – člen Orchestra Gustava Broma
* 1996 – člen Big Bandu Vojenského umeleckého súboru v Bratislave

Zdroje
------

* 
* 
* 
* 
* 
*